Цкъа хьалха х1ора тобана векалша ша-ша, юха-массара цхьана а кхетта а дийцарш дора Исмайлин Дудийца. Меньшиковн аг1орара мел веанчо билгалдоккхура Эвтархойн Ахьмад жима велахь а Теркал сехьа лелла ву, Дудица пошта йоккхуш дакъалаьцна а ву, х1инца паччахьан уггар тоьлла т1еман инструкторша тур-шаьлтий, топ-тапчий т1амехь лелон 1амийна а ву. Шайн луъу дуьнена даьхний мах а хадабай Меньшиковн цхьаъ бен воцчу к1антана герз ма тохийтахьара олий, доладора цара шайн дехаран къамел. Г1изларан коменданто а, Гребенской полкон командира а Исмайлин Дуде дешийтира Кавказан Та1зар даран атамана шайга дина буьйр. Цо яздора Теркан линица паччахьан поштанаш схьайохуш талораш дина, деш волу Исмайлин Дуда лаца везаш хилар, кара цаваг1ахь вер. И ший омра а шаьш кхочуш а ца дина, я дийр а дац, аьлла кехаташ Дудина а гойтуш эт1а а дина, пешахь дагадайтира.